次韻虞章
作者：張綱
朝代：宋

paragraphs: 軌道無停轍，楓林難盡柯。
人生百年間，疾若下走坡。
何爲行役苦，况乃憂患多。
淵明頗解事，舍濁揚清波。
九原骨已朽，萬古名不磨。
念我獨窘束，處世隨唯阿。
塵埃眼中滿，歲月馬上過。
不作鷄肋棄，尚扣牛角歌。
正賴良友朋，詩句陶天和。
涓涓吐微溜，浩浩供洪河。
三篇怯大手，未陳先倒戈。
借問菊坡游，頗亦狂醉麽。
獨不飲公榮，冷面看紅酡。
欲賦無好語，書懷愧陰何。